Subject: RE: Sotsiaalministri määruse “Perearstiabi töökorraldus ning tervisekeskuste liigid ja nõuded” eelnõu kooskõlastamata jätmine
From: Tiina Unukainen - SOM <[email-masked]>
To: "[email-masked]" <[email-masked]>
Cc: Ingrid Alt <[email-masked]>, Kristina-Valeria <[email-masked]>,Elina Müürsepp - SOM <[email-masked]>
Date: Tue, 24 Mar 2026 19:42:42 +0000

Lugupeetud Eesti Esmatasandi Tervisekeskuste Liidu juhatus

Täname teid täpsustuste eest seoses määrusega „Perearstiabi töökorraldus ning tervisekeskuste liigid ja nõuded“ (edaspidi määrus). Järgnevalt selgitame määrusesse tehtud muudatusi ning nende eesmärke.

Peame jätkuvalt oluliseks perearstiabi osutamisel meeskonnapõhist lähenemist. Seetõttu oleme määruses selgesõnaliselt välja toonud perearsti ja temaga koos töötavate tervishoiutöötajate töövaldkonnad ja tegevused vastavalt nende erialasele pädevusele ning täpsustanud, et nimistu alusel osutavad perearstiabi kinnitatud nimistuga perearst ja temaga koos töötavad tervishoiutöötajad.

Eesti perearstiabi süsteem põhineb nimistupõhisel korraldusel, mille eesmärk on tagada patsientidele järjepidev ja terviklik perearstiabi. Nimistu alusel töötamine võimaldab perearstil tunda oma patsientide terviseseisundit ja vajadusi ning tagada neile järjepidev ravi ja nõustamine.

Võrreldes kooskõlastusringile saadetud eelnõuga oleme siiski arvestanud teie esitatud seisukohti. Muudatuste eesmärk on tagada perearstiabi toimepidevus ja jätkusuutlikkus ning võimaldada vastuvõtte korraldada paindlikumalt, lähtudes patsiendi vajadusest, säilitades samas nimistupõhisuse.

Määruse viimased muudatused tegime huvirühmade tagasiside alusel, et leida patsiendi vaates parimad lahendused. Novembris kooskõlastusringile saadetud määruse esimeses versioonis oli ette nähtud, et nimistuga perearst planeerib 20 tundi kontaktvastuvõtte nädalas, välja arvatud töölt eemalviibimise ajal, kui perearstile on Tervishoiuteenuste korraldamise seaduse alusel määratud asendaja.

Arvestades, et viimastel aastatel on rahulolu perearstiabiteenusega vähenenud (viide: Kantar Emor, Tervisekassa koduleht), peame oluliseks säilitada nõude, et perearst planeerib vähemalt 20 tundi kontaktvastuvõtte nädalas ning teeb enamiku kontaktvastuvõttudest ise. Ministeeriumi hinnangul on oluline, et nimistu patsientidel säiliks võimalus pöörduda oma perearsti vastuvõtule ning  perearst oleks oma nimistu patsientidele reaalselt kättesaadav. Samas oleme võrreldes varasema määrusega toonud regulatsiooni sisse ka suurema paindlikkuse, et võimaldada vastuvõtte korraldada vajaduspõhiselt ning arvestada tervisekeskuse meeskonnapõhist töökorraldust.

Teie tagasiside alusel täpsustasime määruse sõnastust nii, et juhendaja peab residendile olema kättesaadav. Juhendamise täpsemad kvaliteedinõuded sätestatakse lepingus ja/või määruses „Residentuuri raamnõuded ja korraldamise tingimused“.

Lugupidamisega

Tiina Unukainen
esmatasandi tervishoiu ekspert
Sotsiaalministeerium

From: [email-masked] <[email-masked]>
Sent: Friday, March 6, 2026 2:48 PM
To: Tiina Unukainen - SOM <[email-masked]>
Cc: Ingrid Alt <[email-masked]>; Kristina-Valeria <[email-masked]>
Subject: Sotsiaalministri määruse “Perearstiabi töökorraldus ning tervisekeskuste liigid ja nõuded” eelnõu kooskõlastamata jätmine

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.
Tere

Eesti Esmatasandi Tervisekeskuste Liit (ETTKL) tänab võimaluse eest osaleda määruse „Perearstiabi töökorraldus ning tervisekeskuste liigid ja nõuded“eelnõu koostamise töörühmas ning avaldada arvamust tööjuhendi eelnõu lõppversiooni kohta. Meie arvamus määruse viimase versiooni kohta on lisatud manusesse.

ETTKLi juhatuse nimel lugupidamisega

Kersti Esnar
tegevjuht
MTÜ Eesti Esmatasandi Tervisekeskuste Liit
+372 58002467
www.ettkl.ee<http://www.ettkl.ee/>